പച്ചത്തപ്പിന് ഫിലിം ക്രിട്ടിക്സ് അവാര്ഡ് പത്തനംതിട്ട : മദ്ധ്യതിരുവിതാംകൂറിന്റെ സാംസ്കാരിക കലാരൂപമായ പടയണിയുടെ പശ്ചാത്തലത്തില് അനു പുരുഷോത്ത് രചനയും സംവിധാനവും ചെയ്ത പച്ചത്തപ്പ് സംസ്ഥാന ഫിലിം ക്രിട്ടിക്സ് അവാര്ഡ് നേടി. മികച്ച അനുഷ്ഠാനകലാ ചിത്രമായാണ് പച്ചത്തപ്പ് തെരഞ്ഞെടുക്കപ്പെട്ടത്. ഭുവനേശ്വരി ക്രിയേഷന്സിന്റെ ബാനറില് ഡോ. ഉണ്ണിക്കൃഷ്ണപിള്ള കരുനാഗപ്പള്ളിയാണ് ചിത്രം നിര്മ്മിച്ചത്. കുടുംബ പശ്ചാത്തലത്തിലുള്ള ചിത്രം ഉത്സവാന്തരീക്ഷത്തിലാണ് അവതരിപ്പിച്ചിരിക്കുന്നത്. ആര്. സുബ്ബലക്ഷ്മി, മന്രാജ്, മനോജ് കെ.പി.എ.സി, ഭാസി തിരുവല്ല, സൈമണ് കോശി, സെലിന് സൂരജ്, ലീല നരിയാപുരം, സൂരജ്, പ്രിയരാജ്, ഡോ. വാഴമുട്ടം ബി. ചന്ദ്രബാബു, കിരണ് കൃഷ്ണ, സുനില് സര്ഗ, അനില് ചേര്ത്തല, വിപിന് വിശ്വനാഥ്, പ്രമോദ്, അനില് ആദിനാട്, നിജി സിറാജ്, അംബിക അനില് തുടങ്ങിയവര് ചിത്രത്തില് അഭിനയിക്കുന്നുണ്ട്. ഡോ.വാഴമുട്ടം ബി. മോഹനന് സംഗീതജ്ഞനുമായി അഭിനയിക്കുന്നു. നാടക കലാകാരന്മാരാണ് ചിത്രത്തില് വേഷം ചെയ്തിരിക്കുന്നത്. ഒന്നര മണിക്കൂര് ദൈര്ഘ്യമുള്ള ചലച്ചിത്രം അനുഷ്ഠാന കലയെ പ്രോത്സാഹിപ്പിക്കാനും പാഠ്യവിഷയമാക്കാനും ലക്ഷ്യംവച്ചാണ് നിര്മിച്ചിട്ടുള്ളത്. കഥയും കഥാപാത്രങ്ങളും സന്ദര്ഭങ്ങളും പടയണിയെ കുറിച്ചു മാത്രം സംസാരിക്കുന്ന പ്രഥമ ചലച്ചിത്രമാണ്. ഗൃഹാതുരത്വമുണര്ത്തുന്ന തറവാടും വയല് പരപ്പും നാട്ടുവഴികളും വഴിഅമ്ബലവും ഉത്സവ മേളങ്ങളും പ്രകൃതി ഭംഗിയാല് സമ്ബല്സമൃദ്ധവുമായ ഈ ചലച്ചിത്രം പാഠ്യവിഷയമാക്കണമെന്ന അഭിപ്രായം അണിയറ പ്രവര്ത്തകര്ക്കുണ്ട്.